KOMISIJOS REGLAMENTAS (EB) Nr. 245/2008
2008 m. kovo 17 d.
nukrypstantis nuo Reglamento (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 10 straipsnio 4 dalį,
kadangi:
(1)
1996 m. birželio 28 d. Komisijos reglamento (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje) (2) 5 straipsnio 1 dalies 1 pastraipos b punkte numatyta, kad, importuojant aukštos kokybės paprastuosius kviečius, be kitų 2003 m. liepos 28 d. Komisijos reglamente (EB) Nr. 1342/2003, nustatančiame specialias išsamias grūdų ir ryžių importo ir eksporto licencijų sistemos taikymo taisykles (3) numatytų užstatų reikia sumokėti papildomą užstatą. Tokio 95 EUR už toną užstato reikia dėl skirtingų paprastųjų kviečių importo muitų atsižvelgiant, ar tai aukštos kokybės, ar vidutinės ir žemos kokybės paprastieji kviečiai.
(2)
Tarybos reglamentu (EB) Nr. 1/2008 (4) iki 2008 m. birželio 30 d. laikinai sustabdytas kai kurių grūdų importo muitų taikymas 2007-2008 prekybos metais, tačiau numatyta, kad muitus vėl galima pradėti taikyti, kai tik tai galima pagrįsti pateisina padėtimi rinkoje.
(3)
Dėl laikino importo muitų netaikymo importui, kuris vykdomas remiantis Reglamento (EB) Nr. 1/2008 2 straipsniu pagal nuo 2008 m. sausio 4 d. išduotas importo licencijas, laikinai išnyko išskirtinės aplinkybės, kuriomis pagrindžiama papildomo užstato, sumokamo kartu su kitais su importo licencija susijusiais užstatais, sistema. Atsižvelgiant į šias naujas paprastųjų kviečių importo sąlygas, atsiradusias po Reglamento (EB) Nr. 1/2008 įsigaliojimo, iki vėl pradedant taikyti importo muitus nebėra pagrindo reikalauti papildomo 95 EUR už toną užstato, numatyto Reglamento (EB) Nr. 1249/96 5 straipsnio 1 dalies 1 pastraipos b punkte.
(4)
Paskelbus Reglamentą (EB) Nr. 1/2008 kai kurie veiklos vykdytojai šį papildomą užstatą vis dėlto pateikė. Kad šie veiklos vykdytojai patirtų mažiau dėl to kylančių finansinių suvaržymų, reikėtų numatyti, kad minėtasis užstatas nedelsiant būtų grąžintas.
(5)
Todėl reikėtų nukrypti nuo Reglamento (EB) Nr. 1249/96.
(6)
Kad veiklos vykdytojai nebeteiktų papildomo užstato ir kad nuo 2008 m. sausio 4 d. pateikti užstatai būtų kuo greičiau sugrąžinti, reikėtų numatyti, kad šis reglamentas įsigaliotų nedelsiant.
(7)
Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1249/96 5 straipsnio 1 dalies 1 pastraipos b punkto, minėtoje nuostatoje numatyto papildomo užstato nereikalaujama, kol, remiantis Reglamentu (EB) Nr. 1/2008 netaikomi kai kurių grūdų importo muitai.
2. Po 2008 m. sausio 4 d. pateikti 1 dalyje minėti papildomi užstatai sugrąžinami nedelsiant.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 17 d.